प्रधानमन्त्री कप क्रिकेट : अमितको शतकले पुलिसलाई राहत
अमित श्रेष्ठको शतकमा नेपाल पुलिस क्लबले एक्सपर्ट प्रधानमन्त्री कप एकदिवसीय क्रिकेटमा बुधबार प्रदेश १ लाई ७५ रनले पराजित गरेको छ । लगातार दोस्रो जितपछि पुलिस सेमिफाइनलतर्फ अग्रसर भएको छ । 
काठमाडौँ — अमित श्रेष्ठको शतकमा नेपाल पुलिस क्लबले एक्सपर्ट प्रधानमन्त्री कप एकदिवसीय क्रिकेटमा बुधबार प्रदेश १ लाई ७५ रनले पराजित गरेको छ । लगातार दोस्रो जितपछि पुलिस सेमिफाइनलतर्फ अग्रसर भएको छ । त्रिभुवन आर्मी क्लब लगातार तेस्रो जितसाथ समूह ‘बी’ मा शीर्षस्थानमा छ । आर्मीलाई पछ्याउँदै पुलिस दोस्रो स्थानमा आएको छ । दिनको अर्को खेलमा प्रदेश २ ले कर्णाली प्रदेशलाई ९ विकेटले पराजित गर्‍यो । प्रदेश २ को यो पहिलो जित हो । लगातार तेस्रो हारपछि कर्णाली प्रदेश एक खेल खेल्नु अगाडि नै प्रतियोगिताबाट बाहिरिएको छ ।राष्ट्रिय प्रतियोगितामा तेस्रो शतक बनाउनेक्रममा अमितले १ सय ६ रनको इनिङ्स खेले । २०६९ को राष्ट्रिय प्रतियोगितामा वीरगन्जबाट खेल्दै अमितले जनकपुरविरुद्ध १ सय १ र काठमाडौंविरुद्ध १ सय २६ रन बनाएका थिए । नियमित ओपनिङ ब्याटिङमा खेल्ने अमितले मुलफानी क्रिकेट मैदानमा मध्यत्रमबाट खेल्दै शतक बनाएका हुन् ।टस जितेर ब्याटिङ रोजेको पुलिसले १२ औं ओभर खेल्दा ४५ रन बनाउनेक्रममा पवन सर्राफ (१०), अनिलकुमार शाह (४), दीपेन्द्रसिंह ऐरी (२), आरिफ शेख (४) र दिलीप नाथ (१) लाई गुमाइसकेको थियो । अमितले पुलिसको उद्धार गर्नेक्रममा कुशल भूर्तेलसँग ६८ रनको साझेदारी गरे । म्यान अफ द म्याच अमितले १ सय १८ बलको इनिङ्समा १५ चौका र १ छक्का प्रहार गरे । ३८ बल खेलेका कुशलले ३ चौकासहित २४ रन बनाए । कप्तान मन्जित श्रेष्ठ र रामनरेश गिरी समान ११ तथा ललितनारायण राजवंशी १ रनमा आउट भए । सागर ढकाल ३ रनमा अविजित रहे । प्रदेश १ का कमल खत्री, फिर्दोष अन्सारी, कप्तान पुष्प थापा, दीपेश कँडेल र सिद्धान्त लोहनीले २–२ विकेट लिए । प्रदेश १ केवल ३८.३ ओभर खेली १ सय १० रनमा अलआउट भई लगातार दोस्रो हार बेहोर्‍यो । सन्नी पुनले २७, मिनाश थापाले १९, दीपेशले १५, फिर्दोषले १२ र पुष्पले १० रन बनाए । पुलिसका दीपेन्द्रले ५ विकेट लिए । उनले १० ओभरमा ४ मेडन राख्दै २६ रन खर्चे । अर्का स्पिनर ललितले ९.३ ओभरमा २ मेडन राख्दै २० रन खर्चेर ३ तथा आरिफ र सागरले १–१ विकेट लिए । प्रदेश २ लाई विजय दिलाउनेक्रममा हरिशंकर शाहले अलराउन्ड प्रदर्शन गरे । क्रिवि त्रिकेट मैदान कीर्तिपुरमा टस जितेर ब्याटिङ गरेको कर्णाली ३०.४ ओभरमा ९३ रनमा अलआउट भयो । प्रकाश जैसीले सर्वाधिक ३७ रन बनाए । उनले ५४ बल खेली ४ चौका प्रहार गरे । त्यसबाहेक दोहोरो स्कोर बनाउनेमा कप्तान रवीन्द्रजंग शाही (१४) मात्र थिए । प्रदेश २ का कुमार थापाले ८ ओभरमा ३५ रन खर्चेर ३ विकेट लिए । हरिशंकर शाह, रशिद खान र सम्शाद शेखले २–२ तथा दिव्यांशु मलिकले १ विकेट लिए । हरिशंकरको अविजित ५५ रनमा प्रदेश २ ले १६ ओभरमै ९६ रन बनायो । उनले ६४ बल खेली ७ चौका प्रहार गरे । अर्का अविजित ब्याट्सम्यान रवि शाहले १६ रन बनाए । हसिम अन्सारी १७ रन बनाई प्रकाशको बलमा आउट भए ।